 **Ørland kommune**

**Høringsbrev forskrift om hovedmål for skolene**

Stortinget har vedtatt ny *Lov om grunnskoleopplæringa og den vidaregåande opplæringa* (opplæringslova). Den nye opplæringsloven gjelder fra 1.august 2024, og deler av loven er endret. Dette gjelder både enkle endringer som endret plassering av paragrafer, og det gjelder nytt innhold og nye begreper.

Hele loven kan leses her:

<https://lovdata.no/dokument/NL/lov/2023-06-09-30?q=oppl%C3%A6ringslov>

I den gamle opplæringsloven var det gjort unntak fra kunngjøringskravet i Norsk Lovtidend (Lovdata) i forvaltningsloven § 38 for flere av de lokale forskriftene. Dette unntaket er fjernet i den nye opplæringsloven. Det betyr at kommunene og fylkeskommunene må kunngjøre forskrifter som vedtas. Det innebærer at kommuner og fylkeskommuner må ha hørt, vedtatt og kunngjort nye forskrifter i henhold til ny opplæringslov. Dette må være gjort før ny opplæringslov trer i kraft 1.august 2024.

**Hva er en lokal forskrift?**

Når offentlige myndigheter bestemmer rettigheter og plikter for et ubestemt antall eller krets med private personer eller virksomheter, er dette en forskrift.

Lokale forskrifter gjelder innenfor et bestemt område, for eksempel for elever ved en bestemt skole eller i en kommune eller et fylke. Lokale forskrifter gis som regel av kommunestyret eller fylkestinget. Det er lovhjemmelen for forskriften som avgjør hva det kan fastsettes forskrifter om, og hvem som har myndighet til å fastsette dem. Det kan ikke gis lokale forskrifter som strider mot regler fastsatt i lover eller sentrale forskrifter.

**Hvilke krav er det til å fastsette en lokal forskrift?**

Forvaltningsloven stiller noen formelle krav til fastsettelse av en forskrift, og utredningsinstruksen viser til høringsfrister:

*Høring av forskrift*

* Kommunene og fylkeskommunene skal sørge for at saken er så godt opplyst som mulig før forskriften vedtas, se forvaltningsloven § 37.
* Forskrifter skal på høring, slik at de som vil bli berørt får en mulighet til komme med sine synspunkter. Høringsfristen er vanligvis på 3 måneder, og ikke på mindre enn seks uker. Det står mer om krav til høring i utredningsinstruksen kap. 3.
* Når høringsfristen er avsluttet og man har tatt stilling til innspillene, kan forskriften vedtas av den som har denne myndigheten.

*Formkrav til en forskrift*

* Bruk betegnelsen forskrift.
* Husk å angi hjemmel for vedtaket og hvilket forvaltningsorgan som har gitt forskriften (kommune/fylkeskommune).

*Kunngjøringen av forskrift*

* Kunngjør forskriften i Norsk Lovtidend. Dette gjøres ved å sende forskriften til [Lovtidendredaksjonen](https://lovdata.no/lovtidend/kunngjoring)i Lovdata.

**Tidsplan for fastsetting av forskrifter knyttet til opplæringsloven i Ørland kommune.**

4.mars 2024: Hovedutvalg for oppvekst og utdanning sender forslag til forskrifter ut på høring blant berørte parter.

2.mai 2024: Høringsfrist

13.mai 2024: Forskriften behandles i hovedutvalg for oppvekst og utdanning

30.mai 2024: Forskriften behandles i kommunestyret.

20.juni 2024: Reservedato for kommunestyrebehandling av forskrift hvis høringen viser omfattende forslag til endringer som krever tid for å kunne utredes forsvarlig.

1.august 2024: De vedtatte forskriftene er iverksatt og gjeldende.

**Om forslagene til forskrift:**

Opplæringsloven krever at kommunene skal vedta en forskrift om hovedmål for skolene.

§ 15-2.Hovudmål på kvar skole

*Kommunen og fylkeskommunen gir forskrift om kva skriftspråk som skal vere hovudmålet på kvar skole, anten bokmål eller nynorsk. Skolen skal bruke hovudmålet i den skriftlege opplæringa og i den skriftlege kommunikasjonen med elevane og foreldra.*

*Vurdering*

Ørland kommune sender ut forslag til forskrift der alle skoler i kommunen har bokmål som hovedmål.

**Ørland kommune ønsker innspill fra alle relevante parter om innholdet i det vedlagte forslaget til forskrift.**

**Forslaget sendes på høring til elevråd, ungdomsråd, FAU, Samarbeidsutvalg på skolene og de ansattes organisasjoner. I tillegg legges høringen ut på Ørland kommunes nettsider.**

**Alle er velkomne til å svare på denne høringen.**

**Høringsfristen er 2.mai 2024 og svar på høringen sendes til** **postmottak@orland.kommune.no**

**Eventuelle spørsmål om høringen kan sendes til** **kjetil.by.rise@orland.kommmune.no**